**Sovellusprojekti Moveo, 1. väliesittely**

Paikka: Jyväskylän yliopisto, Agora, Auditorio 2

Aika: Tiistai 2.4.2019 klo 14:15 – 16:30

**Läsnä**

Projektiryhmä

Lappalainen Karoliina

 Moisio Tuomas

 Nykänen Visa

 Puumala Petra

Ohjaajat

Itkonen Jonne

Santanen Jukka-Pekka

Opettajat

 Kivimäki Hanna

**Muistio**

Laadittu: 3.4.2019

Muokattu: —

**Väliesittelyn esitys**

Väliesittelyssä projektiryhmä esitteli projektiorganisaatiota, projektin taustaa ja tavoitteita, kehitystyökaluja, projektin läpivientiä ja kehitettävän sovelluksen käyttöliittymäkuvia.

Projektiorganisaation esittelyssä esiteltiin projektiryhmän jäsenet, tilaajan edustajat, ohjaajat, oheiskurssien tuntiopettajat ja muut sidosryhmät.

Projektin taustaa ja tavoitteita esitellessä käytiin läpi, kuinka liikunnanopettajan koulutuksessa hyödynnetään videointia ja opetuskäyttäytymisen systemaattista observointia. Taustoissa käytiin läpi mitä sovelluksia ja lomakkeita liikunnanopettajan koulutuksessa ollaan käytetty. Projektin tavoitteissa käytiin läpi mitä toimintoja ja ominaisuuksia projektin tulee toteuttaa.

Kehitystyökalujen esittelyssä käytiin läpi työkalut, joita käytetään sovelluksen kehityksessä. Projektiryhmä esitteli kehitysympäristöön, versionhallintaan, projektinhallintaan, tietokantaan, sovelluspalvelimelle, backendiin ja frontendiin käytettävät työkalut.

Projektin läpiviennissä esiteltiin projektin käytänteitä, prosessimalli ja projektin aikataulua. Prosessimalli pohjautuu Scrum-projektinhallintamenetelmään ja aikataulu esiteltiin erillisessä Gantt-kaaviossa.

Käyttöliittymää esiteltiin käyttöliittymäkuvina, joiden kautta käytiin läpi sovelluksen eri näkymiä. Käyttöliittymäkuvista ryhmä näytti sovelluksen tärkeimmät toiminnot, jotka olivat valmiina.

**Väliesittelyn kysymykset**

Kivimäki kysyi projektiryhmältä mielipiteitä väliesittelyn kulusta ja esiintymisestä. Projektiryhmä vastasi väliesittelyn olevan hyvää harjoitusta esiintymiseen, sillä esitelmiä on muilla kursseilla vähän.

**Väliesittelyn palautteet**

Itkonen kehotti selkiyttämään käyttöliittymän demoamista, jotta kuulija ja sovelluksesta tietämätön ymmärtäisi paremmin sovelluksen tarkoituksen ja toiminnan.

Kivimäki kehotti käymään projektiryhmän esittelyn rauhallisemmin ja selkeämmin läpi. Myös projektiryhmän keskinäistä vuorovaikutusta voisi hioa selkeämmäksi, esimerkiksi kertomalla kuka projektiryhmän jäsenistä puhuu seuraavaksi. Kivimäki ehdotti myös loppuun lyhyttä yhteenvetoa.

Santasen mukaan esitys oli pituudeltaan 14 minuuttia, joten esitystä on varaa pidentää muutama minuutti. Projektiryhmän tulisi kertoa tarkemmin miksi ja mihin sovellusta kehitetään. Myös vieraat termit tulisi avata tarkemmin, jotta kaikki kuulijat ymmärtävät mistä puhutaan. Kehitysvaiheiden kuvaukseen voisi lisätä sovelluksen rakennekuvan. Excel-kaavake ja Gantt-kaavion tekstit tulisi olla selkeämmin luettavissa, sekä ennen käyttöliittymäesittelyä kuulijalle voisi esitellä sovelluksen olennaisimmista toiminnoista listan.

**Väliesittelyn kirjalliset arvioinnit**

Itkosen mukaan esitys onnistui hyvin. Sovelluksen rakennetta, toimintaa ja käyttöliittymää tulisi esitellä kattavammin seuraavassa esityksessä.

Kivimäen mukaan esiintyjillä oli hyvä kontakti kuuntelijoihin. Kivimäki kehotti kertomaan tarkemmin esityksessä mitä ja miksi projektia kehitetään. Dioissa oli sopivasti sisältöä, mutta esimerkiksi Excel-kaavake ei näkynyt. Diojen rakenteeseen voisi tehdä muutoksia, esimerkiksi projektin tavoitteet voisi esitellä aikaisemmin ja loppuun lisätä yhteenvedon. Työnjako ryhmäläisten välillä tuntui selkeältä ja tasapuoliselta, mutta projektiryhmä voisi seuraavassa esityksessä esitellä seuraavan puhujan.

Peltihamsteri-ryhmän mukaan esitys onnistui kokonaisuutena hyvin, mutta projektin sisältö ja rakenne tulisi esitellä tarkemmin. Myös katsekontaktia yleisöön kaivattiin.

Santasen mukaan esitys onnistui kohtalaisesti. Esityksen valmisteluun ja loogiseen etenemiseen tulisi kiinnittää huomiota sekä rakennetta, toimintaa ja esittelyä tulisi esitellä paremmin. Myös termien esittely jäi vähäiseksi. Excel-kaavakkeen ja Gantt-kaavion sisältö jäi epäselväksi pienen tekstikoon vuoksi, sekä käyttöliittymäkuviin tulisi lisätä todellista dataa.

Tipi-ryhmän mukaan esitys onnistui kokonaisuutena erinomaisesti, mutta rakenteen, toiminnan ja termien esittelyyn kaivattiin parannusta. Gantt-kaavio projektin aikataulusta näkyi liian lyhyen aikaa. Myös ryhmän jäsenet voisivat olla tasapuolisemmin äänessä.